《子进游怀玉山度必有诗未辱寄来作诗索之》
宋代·赵蕃

秋日清且美，于游也固宜。
迨今冬已仲，墐户惟其时。
若人兴公冬，嗜好夙有诗。
几谭岩壑间，尘落不自知。
靡辞陟降难，顾病风露披。
旧闻怀玉山，地置多侧危。
我为是邦人，每恨著脚迟。
闻公勇决往，身住心俱驰。
是邦有兹山，盖已千祀垂。
曩者君夫子，携冬隐于斯。
与山结胜因，诗成多及之。
去年公二仲，探讨曾至兹。
今公又继去，秘密真无遗。
山名谓怀玉，自昔传我疑，
众作乃圭璧，名实信不欺。
书来报行程，快读只欠诗。
春膏有余否，佳笔锐若锥。
会当写真行，寄我光茅茨。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。